Torãjĩrã mae aᵽerã kika wãrũrimaja ᵽõꞌirã Jesúre ᵽeꞌrieyaeka ate.
Torã keyaeka ᵽoto kika wãrũrimaja ᵽõꞌirã rĩkimarã ᵽoꞌimajare imaeka.
Suᵽabaatirã Moisére jãꞌmeka wãrõrimaja kika wãrũrimajaᵽitiyika okabojikũñumaka kĩaeyaeka.
“Ikuᵽarõꞌõᵽiji Jesúre etarãñu jeꞌe”,
ãrĩᵽuᵽajoabekaja nimaekarõꞌõrã keyaeka.
Keyamaka ĩawaꞌri,
jĩjimaitakaja ᵽoꞌimajare jarika.
Suᵽa imarĩ kiᵽõꞌirã narĩrĩwaꞌrika kire jẽñatorirĩ.
Nimaekarõꞌõrã eyatirã ikuᵽaka kika wãrũrimajare kijẽrĩaeka:
—¿Dakoakaka jaibaraka naka mija okabojikoꞌo?
— nare kẽrĩka.
Iꞌsuᵽaka kẽᵽakãꞌã,
ikuᵽaka ᵽoꞌimaja watoᵽekaᵽi ĩꞌrĩkare kire yiꞌrika:
—Miaꞌmitiᵽe wãrõrimaji.
Yimakiᵽuᵽakarã Satanárika ima ñaꞌrĩjãika kire ima,
suᵽabaatirã okamarĩka kime.
Iꞌsuᵽaka kimamaka,
miᵽõꞌirã kire yeꞌeraꞌakoꞌo.
Ikuᵽaka kire sabaarijayu:
Yimakire baꞌiaja sabaaika rakakaja jãjia kire sañaꞌatarijayu.
Iꞌsuᵽaka kire sabaaika ᵽoto kirijeaᵽi jõᵽotakaja ᵽoririjayua.
Suᵽabaatirã kioᵽia kãꞌrĩᵽaatabaraka ritikaja kijiyirijayu.
Iꞌsuᵽaka kimamaka,
“Yimaki ᵽuᵽakarã Satanárika ima ñaꞌrĩjãika mija ᵽoatabe”,
ñarĩkoᵽekoꞌo mika wãrũrimajare.
Imakoꞌomakaja sanaᵽoatawãrũberikoꞌo,
— kire kẽrĩka.
Iꞌsuᵽaka kẽᵽakãꞌã ãꞌmitiritirã,
ikuᵽaka Jesúre ãrĩka ᵽoꞌimajare:
—Ñoaka yikaja yibaarijayua ĩarijayurã imakoꞌomakaja,
“¿Yaje rita Tuᵽarãrikaᵽi yijare kijeyobaatiyajĩñu ruku?”,
ãñurã mija ime bai.
Yire mija ãꞌmitiriᵽẽaokaroꞌsi ¿noꞌojĩrãtaka mijare yiwãrõjĩñu jeꞌe?
Yiᵽõꞌirã meꞌrĩre mija eꞌeraꞌabe mae,
— nare kẽrĩka.
Iꞌsuᵽaka kẽᵽakãꞌã Jesús ᵽõꞌirã kire neꞌeraꞌarika.
Jesúre ĩawaꞌri,
ikuᵽarõꞌõᵽiji meꞌrĩreka imaekakire kire tarataeka.
Iꞌsuᵽaka kire sabaamaka,
jĩrĩñaꞌrĩtirã kitũrũeka.
Suᵽa imarĩ jõᵽoaja kirijokoᵽea jarika.
Iꞌsuᵽaka kibaamaka ĩatirã ikuᵽaka kiᵽakire kijẽrĩaeka:
—¿Dikarakakuri wejejẽꞌrãka iꞌsuᵽaka mimakire ime?
— kẽᵽakãꞌã,
ikuᵽaka kire kiyiꞌrika:
—Kũᵽajĩki kimaeka ᵽotorã iꞌsuᵽaka yimakire imaũꞌmueka.
Ĩꞌrãkurimarĩa ᵽekaõꞌtoarã kire ñaꞌataraᵽe Satanárika ima,
suᵽabaatirã okoarãoka kire sañaꞌataroyiraᵽe kire riatariyaᵽawaꞌri.
Sakaka jiewãrũiki mimayeꞌe,
yijare miwayuĩarãkareka yijaroꞌsi kire mijiebe,
— kire kẽrĩka.
Suᵽa imarĩ,
ikuᵽaka kire kiyiꞌrika:
—¿Dako baaerã,
“Jiewãrũiki mimayeꞌe”,
yire meñu jeꞌe?
Yire ãꞌmitiriᵽẽaiki mimarãkareka,
“Dakoa kaꞌwisika imabeyua miroꞌsi”,
yire meᵽe,
— kire kẽrĩka.
Iꞌsuᵽaka kẽᵽakãꞌã ãꞌmitiritirã,
ikuᵽaka meꞌrĩ ᵽakire ãrĩka:
—“Yimakire kijiejĩñu jeꞌe aᵽeyari”,
ãrĩwaꞌri mire ñaꞌmitiriᵽẽayu.
Jiibaji mire ñaꞌmitiriᵽẽaokaroꞌsi yire mijeyobaabe,
— Jesúre kẽrĩka akaserebaraka.
Jaibaraka Jesúre imaeka ᵽoto rĩkimabaji ᵽoꞌimajare naᵽõꞌirã rĩrĩraꞌamaka kĩaeka.
Kiᵽõꞌirã netabeyukaji ikuᵽaka Satanárika ima kẽrĩka:
—Miaꞌmitiᵽe,
okamarĩarã,
ãꞌmitiribeyurã imarũjeiki,
meꞌrĩ ᵽuᵽakareka mire yiᵽorirũjeyu.
Suᵽabaatirã aᵽekurioka ate kireka miñaꞌrĩjãiaꞌsi,
— sakẽrĩka.
Iꞌsuᵽaka sakẽᵽakãꞌã tĩmarĩji akaserebaraka,
kitarañaꞌrika.
Suᵽa kire baatirã kiᵽuᵽakareka ñaꞌrĩjãika ᵽorika mae.
Saᵽoritaᵽaeka beꞌerõꞌõ ᵽuᵽaririka uᵽaka meꞌrĩre jarika.
Kire ĩatirã,
“Koᵽakaja jĩrĩkaki kime”,
ᵽoꞌimajare ãrĩka.
Iꞌsuᵽaka narĩkoꞌomakaja kiᵽitakarã ñiꞌatirã Jesúre kire baimiꞌmataeka ᵽotojo,
jia rĩkamañuka kijarika mae.
Sabeꞌerõꞌõ wiꞌitõsiarã Jesúre kãkawaꞌrika.
Kika wãrũrimajaka takaja kimaeka ᵽoto ikuᵽaka kire narĩka:
—¿Dako baaerã yija ᵽuri Satanárika ima ᵽoatawãrũberikoꞌorã jeꞌe?
— naᵽakãꞌã ikuᵽaka nare kiyiꞌrika:
—Tuᵽarãre takaja jẽñetirã,
iꞌsuᵽaka ima mija ᵽoatawãrũrãñu.
Ikiᵽi takaja sime iꞌsuᵽaka baawãrũrika,
imabeyua aᵽea,
— nare kẽrĩka.